Amsterdamin keskusrautatieasema

Amsterdamin keskusrautatieasema () on rautatieasema Alankomaiden Amsterdamissa kaupungin keskustassa. Aseman kautta kulkee päivittäin noin 250 000 ihmistä, ja se on Alankomaiden suurin rautatieasema.

Historia 
Ennen keskusrautatieaseman käyttöönottoa Amsterdamissa oli kaksi pääasiallista rautatieasemaa. Keskustan länsipuolella sijainneesta Willemspoortin asemalta junat suuntasivat Haarlemiin ja itäpuolella sijainneesta Weesperpoortin asemalta junat suuntasivat Utrechtiin, Arnhemiin ja Kölniin. Yhtenäisen rautatieverkoston toteuttamiseksi maan hallitus hyväksytti parlamentilla uuden rautatielain. Amsterdamille tämä merkitsi uuden rautatielinjan rakentamista Den Helderiin, sekä sen ja olemassa olevien linjojen yhdistämistä uudelle keskusrautatieasemalle.

Toimeksianto uuden keskusrautatieaseman sekä olemassa olevien ratojen yhdistämiseksi annettiin 1869. Saaren, jolla asema sijaitsee sekä asemarakennuksen ja ratapihan rakentaminen kesti 20 vuotta. Uuden asemarakennuksen suunnittelu ja toteutus annettiin vuonna 1875 arkkitehdeille P.J.H. Cuypersille ja A.L. Van Gendtille. Asemarakennus edustaa samaa tyyliä, kuin Cuypersin aikaisemmat työt, kuten Amsterdamin Rijksmuseum.

Rautatieasema on otettu virallisesti käyttöön 15. lokakuuta 1889.

Lähteet

Aiheesta muualla 

Alankomaiden rautatieliikennepaikat
Amsterdamin rakennukset ja rakennelmat